Diari Oficial de la Generalitat Valenciana


Sumari del DOGV 6900, del 12-11-2012 (2012/10702)

RESOLUCIÓ de 17 d'octubre de 2012, de la Conselleria d'Infraestructures, Territori i Medi Ambient, d'encàrrec a l'Ens Gestor de la Xarxa de Transport i de Ports de la Generalitat de la redacció, execució i explotació del Projecte d'Establiment d'Estacions i Àrees de Servici en la Xarxa d'Autovies i Vies Ràpides de la Generalitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6900

Data del DOGV
:   12-11-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/10115


Data del document
:   17-10-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

RESOLUCIÓ de 17 d'octubre de 2012, de la Conselleria d'Infraestructures, Territori i Medi Ambient, d'encàrrec a l'Ens Gestor de la Xarxa de Transport i de Ports de la Generalitat de la redacció, execució i explotació del Projecte d'Establiment d'Estacions i Àrees de Servici en la Xarxa d'Autovies i Vies Ràpides de la Generalitat. [2012/10583]  
Antecedents  
El Pla d'Infraestructures Estratègiques per al període 2010-2020 (PIE 2010-2020) té entre els seus objectius la millora de la xarxa bàsica de carreteres de titularitat autonòmica i les seues connexions amb els sistemes viaris de comunitats autònomes limítrofes i amb la Xarxa de Carreteres de l'Estat.  
Un dels aspectes que incrementen la millora de les vies es referix a l'adequada dotació dels servicis als seus usuaris.  
Respecte d'això, la Conselleria d'Infraestructures, Territori i Medi Ambient té previst establir un sistema d'estacions i àrees de servici en la xarxa d'autovies i vies ràpides de la Generalitat, per mitjà de la seua projecció i posterior construcció i explotació a través de mecanismes de col·laboració publicoprivada.  
En virtut de l'article 72 de la Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, es va crear l'Ens Gestor de la Xarxa de Transport i de Ports de la Generalitat (d'ara en avant GTP), amb la naturalesa d'ens de dret públic dels previstos en l'article 5.2 paràgraf segon del Decret Legislatiu de 26 de juny de 1991 pel qual s'aprova el text refós de la Llei d'Hisenda Pública de la Generalitat Valenciana; i té com a objecte la construcció d'infraestructures de transport terrestre i ports que siguen expressament assignades per la conselleria competent en matèria de transport i de ports, així com la seua gestió, conservació, manteniment i explotació i d'aquelles altres ja existents respecte de les quals li siguen encarregades estes funcions.  
  
D'acord amb els articles 4.1 i 11.2 del Decret 112/2011, de 2 de setembre, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, la dita entitat es troba actualment adscrita a la Conselleria d'Infraestructures, Territori i Medi Ambient, que exercix sobre aquella un control anàleg al que exercix sobre els seus propis servicis, a través de la Direcció General de Transports i Logística.  
  
Justificació i necessitat de l'encàrrec  
S'estima que l'estructura organitzativa de GTP, sintetitzada en l'organigrama adjunt, li conferix mitjans adequats per a escometre els actes materials de caràcter tècnic i juridicoadministratiu necessaris per a fer complir l'objecte de l'encàrrec, servint així de suport a la conselleria d'adscripció en la projecció i el desenrotllament d'un sistema d'àrees i estacions de servici que proveïsca les autovies i vies ràpides de la Generalitat de dotacions suficients i adequades per als seus usuaris.  
  
  
Consideracions jurídiques  
Atesa la naturalesa jurídica de GTP i la seua plena dependència de la Generalitat, a través d'esta conselleria a què es troba adscrita, l'atribució de la realització d'activitats materials constituïx una relació «in house providing», com a manifestació de la potestat autoorganitzativa d'esta Administració, exclosa de la legislació contractual.  
  
Resulta per tant d'aplicació el que preveuen els articles 4.1.n i 24.6 del text refós de la Llei de Contractes del Sector Públic (d'ara en avant TRLCSP), aprovat per Reial Decret Legislatiu 3/2011, de 14 de novembre.  
Com que ni el vigent TRLCSP ni la precedent Llei 30/2007, de 30 d'octubre, de Contractes del Sector Públic (d'ara en avant LCSP) han establit un règim transitori de les entitats instrumentals creades amb anterioritat a la LCSP, i sent la creació de GTP anterior a estes, es considera que el requisit de declaració com a mitjà propi es considera complit quan es desprenga de les seues normes de creació, sense perjuí que estes entitats opten per adaptar els seus estatuts a la nova regulació  
  
D'acord amb l'apartat cinc de l'article 72 de la Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, GTP podrà realitzar directament o per mitjà de la subscripció del contracte oportú les actuacions necessàries per al compliment del seu objecte, incloent-hi la redacció dels projectes de les infraestructures de transport terrestre, que seran aprovats pel mateix Ens Gestor, amb independència de les competències que en matèria de planificació li corresponguen a la conselleria competent en la matèria.   
Així mateix l'Ens Gestor podrà realitzar les activitats encarregades directament, o a través de les figures contractuals previstes en el Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic; sense que en cap cas puga ser objecte de contractació la funció de la protecció i policia de les infraestructures.  
I en les licitacions que puga convocar a este efecte, GTP podrà fixar i percebre els cànons corresponents, així com les tarifes i els ingressos de dret privat que puguen correspondre.  
A proposta del director general de Transports i Logística, i en virtut de les facultats que em conferix l'article 35 de la Llei 5/1983, de 30 de desembre, del Consell, resolc:  
  
Primer  
Encarregar a l'Ens Gestor de la Xarxa de Transport i de Ports de la Generalitat (GTP) la redacció, l'execució i l'explotació del Projecte d'Establiment d'Estacions i Àrees de Servici en la Xarxa d'Autovies i Vies Ràpides de la Generalitat  
  
Segon  
La present atribució no suposa cessió de titularitat de la competència ni dels elements substantius del seu exercici, i és responsabilitat de la Conselleria d'Infraestructures, Territori i Medi Ambient dictar tots aquells actes o resolucions de caràcter jurídic que donen suport o en els quals s'integre la concreta activitat material que constituïx el seu objecte.  
  
València, 17 d'octubre de 2012.- La consellera d'Infraestructures, Territori i Medi Ambient: Isabel Bonig Trigueros.